দৃষ্টিহীন মহিলাদের ক্রিকেট বিশ্বকাপে ভারত! কবে শুরু? জেনে নিন

ওয়েব ডেস্ক: যাঁদের চোখে দৃষ্টি নেই, তাঁরাও ক্রিকেট খেলে। শুধু তাই নয়, দেশের হয়ে তাঁরাও এবার খেলবে বিশ্বকাপ। ভারত (India) ও শ্রীলঙ্কার (Sri Lanka) যৌথ উদ্যোগে শুরু হল দৃষ্টিহীন মহিলাদের ক্রিকেট বিশ্বকাপ, যেটি খেলা হবে টি-২০ ফরম্যাটে। মঙ্গলবার থেকে শুরু হওয়া বিশ্বের প্রথম ব্লাইন্ড মহিলা টি-২০ ক্রিকেট বিশ্বকাপ (Women’s T20 Cricket World Cup for the Blind) চলবে ২৩ নভেম্বর পর্যন্ত।

আজই নয়াদিল্লিতে রয়েছে উদ্বোধনী ম্যাচ। পরে বেঙ্গালুরু ও শ্রীলঙ্কার বিভিন্ন মাঠে হবে এই ব্যতিক্রমী বিশ্বকাপের বাকি ম্যাচগুলি। এই ঐতিহাসিক প্রতিযোগিতায় অংশ নিচ্ছে সাতটি দেশ। ভারত, শ্রীলঙ্কা, পাকিস্তান, অস্ট্রেলিয়া, ইংল্যান্ড, নেপাল ও আমেরিকার দৃষ্টিহীন মহিলা ক্রিকেট দল খেলবে এই টুর্নামেন্টে। মোট ২৪টি ম্যাচ খেলা হবে, যার মধ্যে ২১টি হবে লিগ পর্বে। বাকি ম্যাচগুলি হবে নক-আউট পর্যায়ে।

আরও পড়ুন: BCCI-কে খোঁচা! শামির হয়ে সওয়াল করে বিরাট মন্তব্য সৌরভের

উল্লেখযোগ্য বিষয় হল, শ্রীলঙ্কার দৃষ্টিহীন মহিলা ক্রিকেট দল এবারই প্রথমবারের মতো আন্তর্জাতিক মঞ্চে পা রাখতে চলেছে। দলের বেশিরভাগ সদস্যই কলম্বো বিশ্ববিদ্যালয়ের ছাত্রী, যারা পড়াশোনার পাশাপাশি প্রতিকূলতার মাঝেও ক্রিকেটকে নিজেদের জীবনযুদ্ধের অংশ করে তুলেছেন। দলের কোচ নিলাঙ্কা কান্দেগামা বিনা পারিশ্রমিকে খেলোয়াড়দের প্রশিক্ষণ দিচ্ছেন। তহবিলের অভাবে পুরুষ দলের পুরানো সরঞ্জাম ব্যবহার করেই বিশ্বকাপের প্রস্তুতি সারছে মহিলাদের দল। কিন্তু টাকা না থাকলে খেলোয়াড়দের মনোবল রয়েছে তুঙ্গে।

উল্লেখ্য, ১৯৯৬ সালে ওয়ার্ল্ড ব্লাইন্ড ক্রিকেট কাউন্সিল (World Blind Cricket Council) গঠিত হয়। সেই সময় থেকেই নিয়মিতভাবে শ্রীলঙ্কার দৃষ্টিহীন পুরুষ ক্রিকেট দল খেলছে বাইশ গজে। বর্তমানে বিশ্বের সেরা তিন দলের মধ্যেও রয়েছে তাঁরা। এবার সেই ঐতিহ্যের উত্তরসূরি হিসেবে মাঠে নামছে দৃষ্টিহীন মহিলারাও।